 डाक्टर होरें रेशू दी बांह् दिक्खी, दुआऽ दित्ती ते पल-भर उत्थें गै बेही ए।  उनेईं पता हा जे रेशू ई किश खास फर्क नीं ऐ पवा दा।  उस मा-म्हेट्‌टर धिऊ ई ओह् जिंदू शा बी मता प्यार करदे हे।  इस करी उ’ब्बी दुआस हे पर रेशू दा मन रक्खने ई बोल्ले, ‘अज्ज ते बिंद फर्क ऐ सेही होआ दा’।  ‘हूं’।  ङ्हूरा गै भरेआ हा रेशू नैं।  दुख ते उसी हा, सै उसी गै पता हा जे किन्ना क फर्क पेदा हा।  की जे ओह् दुआई गै निही खंदी तां फर्क कैह्‌दा पौना हा।  ओह् खाने दा पज्ज करदी ही बो खंदी निही।  उ’ब्बी जिद्‌टै पर उठी आई दी ही।  डाक्टर साह्‌ब परेशान हे जे दुआई की नीं लग्गै दी।  जे उसी सूरज कन्ने नेईं मिलन दित्ता तां उन्न इस्सै चैल्ली चुड़ी-चुड़ियै जिंद देने दा मन बनाई लेदा हा।  ‘अज्ज कल्ल सूरज होर नेईं औंदे ?’ रशू दे इस सुआलै पर डाक्टर साह्‌ब त्रपकी पे।  उनें सोच्चे दा बी निहा जे इसलै एह् कुड़ी एह्‌की पूंद पुट्‌टग।  ‘नुहाड़ा दमाक खराब होए दा ऐ।  ओह् अपनी उकात भुल्ली गेदा ऐ।  ऊना छलाकै दूना।  ओह् केह् समझदा ऐ, असेंगी होर कोई माश्टर नेईं लब्भनां।  में उसी एह् सोच्चियै रक्खेआ हा जे गरीब ऐ।  नुहाड़ी पालमां बी होई जाग ते बिमल बी चार अक्खर पढ़ी जाग पर ओह् कदूरती जोजड़े आंगर चमकन गै लगी पेआ।  किरतघानै नै घाली दी बी खुट्‌टी।  अज्ज भली दा समां गै नी रेहा।  इल्ल भाएं जिन्नी मरजी उच्ची उड्डै पर नुहाड़ी नजर भुंञा गै रौंह्‌दी ऐ।  मीं ओह्‌दा बतीरा ठीक नीं लग्गा ते में उसी जवाब देई ओड़ेआ ऐ। ’ रेशू समझे दी ही जे ओह् झूठ बोल्लै दे न।  इनें कदूं सूरजै दी गरीबी’र तरस खादा, इनें ते अपने दोस्त परफैसरै ई चंगा नेहा जागत भेजने ई आक्खेआ हा जेह्‌का बिमल गी पढ़ाई सक्कै। 